নেতাজির ভাইপো শিশির বসুর বাড়িতে সিন্ডিকেটের হামলা। 'সাংসদের বাড়ি', এটা জেনেও সিন্ডিকেটের দাদাগিরি থেকে রেহাই পেলেন না নেতাজির পরিবারের সদস্য কৃষ্ণা বসু এবং সাংসদ অধ্যাপক সুগত বসু।
 ওয়েব ডেস্ক: নেতাজির ভাইপো শিশির বসুর বাড়িতে সিন্ডিকেটের হামলা। 'সাংসদের বাড়ি', এটা জেনেও সিন্ডিকেটের দাদাগিরি থেকে রেহাই পেলেন না নেতাজির পরিবারের সদস্য কৃষ্ণা বসু এবং সাংসদ অধ্যাপক সুগত বসু। 'বাড়ি কাকে মেরামত করতে দিয়েছেন, কোথা থেকে নেওয়া হয়েছে বালি, সিমেন্ট', এই প্রশ্ন তুলেই নেতাজি সুভাষ চন্দ্র বসুর ভাইপো শিশির বসুর স্ত্রী তথা প্রাক্তন তৃণমূল সাংসদ কৃষ্ণা বসুকে শাসিয়ে গেল একদল তোলাবাজ, অভিযোহ এমনই। ৯০ নম্বর শরৎ বোস রোডের দোতালা বাড়িতে যখন এই ঘটনা ঘটছে, তখন বাড়িতে উপস্থিত ছিলেন তৃণমূল সাংসদ অধ্যাপক সুগত বসুও। কৃষ্ণা বসুর সঙ্গে তোলাবাজদের বাকবিতণ্ডা শুনতে পেয়ে ছুটে আসেন সুগত বসু নিজেও। অভিযোগ, অভিযুক্ত যুবকরা সুগত বসুর পরিচয় জেনেও তাঁর সঙ্গে ঝামেলা করতে থাকে। সাংসদ সুগত বসু পরে ওই যুবকদের নাম জানতে চাইলে, সেই মুহূর্তেই চম্পট দেয় তারা।  'সিন্ডিকেট দাদাগিরি'র এই গোটা ঘটনা তৃণমূলের সাধারণ সম্পাদক তথা সাংসদ সুব্রত বক্সিকে জানিয়েছেন কৃষ্ণা বসু। এরপরই ৯০ নম্বর শরৎ বোস রোডে কৃষ্ণা বসু এবং সাংসদ অধ্যাপক সুগত বসুর বাড়িতে যায় পুলিস। গোটা ঘটনার তদন্ত শুরু করে ইতিমধ্যেই কয়েকজনকে গ্রেফতার করা হয়েছে বলে সূত্রের খবর। মূল অভিযুক্ত রাজু'র স্ত্রী অবশ্য বলছেন, তার স্বামী নির্দোষ। "রাজু তৃণমূল করে, ও সিন্ডিকেটে কাজ করে", এমনই মন্তব্য অভিযুক্ত রাজুর স্ত্রীর।